A tous ces qui verront et orront ces presentes lettres. Je Jehans sire de Choisuel fais a savoir que comme je aie donnei aumosgnei et restituei pour tous jours a lyglise de notre dame de Morimont a labbei et au couvent et au freres de la dite yglise lesta de Verreicourt qui siet au-dessus de la dite ville de Verreicourt entre la dite ville de Verreicourt et la ville de Souville ensemble les apartenencens dou dit estan desous la chaucie et dessus et descostieres dou dit estan et dou large en comme leaue le comprant et puet companre de lonc et de large jusques au bornes qui estoient mises a la coue dou dit estan et devers la ville de Souville en preis et en terres et je aie regardei veu et considerer que li diz estans ne puet estre parfais au parfait de la dite yglise de Morimont de labbaei ne dou couvent ne des freres selonc la volontei de mon don de mon aumosnement et de ma restitution et selon la descharge de ma conscience sans faire autre aconsisiense au-dessus des dites bornes dou lonc et dou larges et je et mi homme de cors de la ville de Verreicourt eusiens au-dessus des dites bonnes et entour des dites bonnes dou lonc et dou large par les costières jusques a lestimation de douze fauchies de prei et de douze journaus de terre a savoir est que je en acroissement dou dit don de laumognement et de la restitution que je ai fait a la dite yglise a labbei et au couvent et aus dis freres je dois et ai donnei a la dite yglise a labbei et au couvent et au freres les dites douze fauchiez de prei et les dis douze jornaus de terre pour acroitre le dit estan et pour faire tous les parsis toutes les aisences de la dite yglise de Morimont et des freres le tout entierement sans rien retenir pour moi ne pour mes hoirs et ausement je donne et otroi et ai donnei et otroier a la dite yglise a labbei et au couvent et au freres dessus dis la place et les appandices ou li maisons siet qui est joignant au moulin qui siet dessous la chaucie dou dit estan ensemble les aisances toutes de la dite maison. Et ai promis et suis tenus pour moi et pour mes hoirs sur l’obligation de tous mes biens moubles et nonmoubles presens et avenir a pourter bonne garantie et leaul au dit abbei et covent et au freres de Morimont des dites douze fauchiez de prei et des dis douze journaus de terre de li dite maison qui joint au moulin dou dit estan desous la chaucie dou dit estan des appartenances et des aisances perpetuellement pour tous jours a ver tous et contre tous et rendre raisans mes dis hommes de Verreicourt et lour hoirs et toutes menieres dautres gens qui riens vouroient ou pourroient demander es dites douze fauchiez de prei ne es dis douze jours de terre Et vuil et octroi que ce je ou mi hoir ou mi homme de Verreicourt ou lors hoir ou autres meriens ou metoient debat ou empoichement ou dit acroissement que je fais des dis preis et des dites terres ne es edifices quil ont fais dessous la chaucie dou dit estan que il se puissent faire a garder de force et contraindre moi et mes hoirs a porter garantie en la forme et en la menere que il est contenu es lettres que ils ont des dites choses dou don dou dit estan delammognement de la restitution les quelles sunt saeleez de mon sael et qui furent faites lan de grace mil trois cens et douz au mois de may, le samedi apres la feste saint urbain. En temoignage de laquel chose jai mis mon sael en ces presentes lettres qui furent faites lan de grace mil trois cent et cinq au mois de fevrier, le lundi apres les bordes.